[pic] | COMISIA EUROPEANĂ |

Bruxelles, 5.11.2010

COM(2010) 625 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/023 ES/Lear din Spania)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limitele plafonului anual de 500 de milioane EUR, în plus față de rubricile bugetare corespunzătoare ale cadrului financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 23 iulie 2010, Spania a prezentat cererea EGF/2010/023 ES/Lear în vederea obținerii unei contribuții financiare din partea FEG, în urma disponibilizărilor care au avut loc la întreprinderea Lear Automotive (EEDS) Spain, S.L. Sociedad Unipersonal (denumită în continuare „Lear”) din Spania.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date esențiale: |

Numărul de referință FEG | EGF/2010/023 |

Statul membru | Spania |

Articolul 2 | (a) |

Întreprinderea principală | Lear |

Furnizorii și operatorii din aval | 0 |

Perioada de referință | 14.1.2010 – 14.5.2010 |

Data de începere a serviciilor personalizate | 20.7.2010 |

Data cererii | 23.7.2010 |

Concedieri în timpul perioadei de referință | 501 |

Concedieri înainte sau după perioada de referință | 14 |

Total concedieri eligibile | 515 |

Lucrători concediați vizați de sprijin | 508 |

Cheltuieli cu servicii personalizate (EUR) | 584 000 |

Cheltuieli pentru punerea în aplicare a FEG[3] (EUR): | 40 000 |

Cheltuieli pentru punerea în aplicare a FEG (%) | 6,8 |

Buget total (EUR) | 588 000 |

Contribuția FEG, în EUR (65%) | 382 200 |

1. Cererea a fost prezentată Comisiei la data de 23 iulie 2010 și a fost completată cu informații suplimentare până la data de 10 august 2010.

2. Cererea îndeplinește condițiile de mobilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre concedieri și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru a stabili legătura dintre concedieri și criza financiară și economică mondială, Spania declară că această criză a supus sectorul autovehiculelor din întreaga lume unor presiuni deosebit de grele. Comisia a recunoscut deja faptul că criza financiară aflată la originea încetinirii economice a avut consecințe deosebit de negative[4] pentru industria autovehiculelor, întrucât 60-80% (în funcție de statul membru vizat) dintre autovehiculele noi vândute în Europa sunt achiziționate cu ajutorul creditelor. În cel de-al doilea trimestru al anului 2009 și după 12 luni succesive de declin al producției, producția totală de autovehicule din UE a scăzut cu 39,5% față de anul precedent. Recesiunea i-a afectat în mod grav pe toți principalii producători de autovehicule de pe piața europeană[5], precum și pe furnizorii acestora.

4. Criza financiară și economică mondială a avut un impact puternic asupra cererii de autovehicule în Spania și pe piețele sale de export. În 2008, numărul de înmatriculări de autovehicule noi în Spania a scăzut cu 28% față de anul precedent, în principal din cauza condițiilor de credit restrictive, a încrederii foarte scăzute a consumatorilor și a unei scăderi a puterii lor de cumpărare. În plus, natura globală a crizei a condus, de asemenea, la o scădere cu 9,6% a vânzărilor de autovehicule fabricate în Spania către alte țări. Întrucât sectorul auto spaniol exportă 85% din producția sa, în principal către UE, această scădere atât a exporturilor cât și a cererii interne a avut un impact negativ puternic asupra ocupării forței de muncă în sectorul autovehiculelor.

5. Scăderea cererii de echipament electric pentru autovehicule, care a urmat scăderii în industria automobilelor, combinată cu imposibilitatea reducerii suplimentare a costurilor de producție a dus la închiderea uzinei Lear production plant din Roquetes (Catalonia).

Stabilirea numărului de concedieri și îndeplinirea criteriilor de la articolul 2 litera (a)

6. Spania a depus această cerere pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție existența unui număr de cel puțin 500 de disponibilizări pe o perioadă de patru luni, din cadrul unei societăți dintr-un stat membru, incluzând lucrătorii concediați de furnizorii și de producătorii din aval ai societății respective.

7. Cererea menționează 501 concedieri doar din întreprinderea Lear în decursul perioadei de referință de patru luni din 14 ianuarie 2010 până în 14 mai 2010 și alte 14 concedieri în afara perioadei de referință, dar legate de aceeași procedură de concedieri colective. Toate aceste concedieri au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.

Explicația caracterului neprevăzut al acestor concedieri

8. Autoritățile spaniole declară că, deși sectorul autovehiculelor experimenta dificultăți chiar și înainte de criză, în principal din cauza delocalizării, situația industriei autovehiculelor din Catalonia a rămas stabilă până la începutul anului 2008. Din acel moment, industria a început să resimtă efectele crizei financiare și economice, sub forma unei scăderi bruște a cererii de autovehicule în Spania și în lumea întreagă. Întreprinderile și guvernele nu au putut să prevadă această scădere a cererii de autovehicule și numărul insuficient de comenzi care a urmat, a cărei amploare și rapiditate sunt fără precedent.

Identificarea întreprinderii care a efectuat concedieri și a lucrătorilor vizați pentru asistență

9. Cererea menționează un total de 515 concedieri numai în întreprinderea Lear, 508 dintre lucrătorii vizați urmând să beneficieze de asistență.

10. Defalcarea referitoare la lucrătorii vizați este următoarea:

Categorie | Număr | Procentaj |

Bărbați | 167 | 32,87 |

Femei | 341 | 67,13 |

Cetățeni ai UE | 508 | 100,00 |

între 25-34 de ani | 22 | 4,33 |

între 35-44 de ani | 201 | 39,57 |

între 45-54 de ani | 228 | 44,88 |

între 55-64 de ani | 56 | 11,02 |

65 de ani și peste | 1 | 0,20 |

11. Trei dintre lucrătorii vizați sunt cu handicap.

12. În ceea ce privește categoriile profesionale[6], defalcarea este următoarea:

Categorie | Număr | Procentaj |

Specialiști cu ocupații intelectuale și științifice | 19 | 3,74 |

Tehnicieni, maiștri și asimilați | 7 | 1,38 |

Meșteșugari și lucrători în meserii de tip artizanal | 8 | 1,57 |

Operatori la instalații și mașini | 472 | 92,91 |

Muncitori necalificați | 2 | 0,39 |

13. În plus, autoritățile spaniole au furnizat și următoarea defalcare a lucrătorilor în funcție de nivelul de educație[7]:

Nivel de educație | Număr | Procentaj |

Învățământ de bază | 380 | 74,80 |

Învățământ secundar | 77 | 15,16 |

Învățământ postsecundar non-universitar | 30 | 5,91 |

Învățământ superior | 21 | 4,13 |

14. În conformitate cu articolul 7 din Regulamentul (CE) nr. 1927/2006, Spania a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, a autorităților competente și a părților interesate

15. Teritoriul vizat în principal de concedieri este comarca (echivalentul aproximativ al județelor) din zona Baix Ebre situată în Terras de L'Ebre din sudul regiunii NUTS III Tarragona (ES514). Zona El Baix Ebre numără 14 municipalități, 74 962 de locuitori și o densitate a populației mai redusă decât media UE (72,44 locuitori pe km2, media UE fiind 112 locuitori pe km2).

16. Structura economică a regiunii Terras del Ebre este diferită de structura economică a restului Cataloniei: în Terras del Ebre agricultura reprezintă 8% din locurile de muncă și 8,9% din PIB, în timp ce ocuparea forței de muncă în sectorul servicii reprezintă 59,9% și, respectiv 52,5%. În Catalonia în ansamblu, agricultura reprezintă 1,2% din ocuparea forței de muncă și 1,4% din PIB iar serviciile 73,5% și, respectiv, 68,3%. În plus, activitățile cu valoare adăugată mare reprezintă doar 20% din ocuparea forței de muncă în Terras del Ebre, în timp ce în Catalonia în ansamblu acestea reprezintă o medie de 35%.

17. Autoritatea responsabilă este Generalitat de Cataluña-Departament de Treball (serviciile privind forța de muncă ale guvernului autonom din Catalonia). Principalele părți interesate sunt partenerii sociali care constituie Consiliul de administrație al Servei de Ocupació de Catalunya (serviciile publice privind forța de muncă din Catalonia): sindicatele Comisión Obrera Nacional de Cataluña și Unión General de Trabajadores , două organizații ale angajatorilor: ( Foment del Treball și PIMEC )[8] și două asociații reprezentând primăriile din Catalonia. Servei de Ocupació de Catalunya se va ocupa de punerea în aplicare a măsurilor, de supravegherea procedurilor și de controlul cheltuielilor.

Impactul preconizat al concedierilor în ceea ce privește ocuparea forței de muncă la nivel local, regional sau național

18. Autoritățile spaniole afirmă că locurile de muncă create de Lear au fost foarte importante pentru regiunea El Baix Ebre, care din punct de vedere economic este sub nivelul mediu din Catalonia. Sectoarele economice majore din teritoriu sunt fabricarea de mobilier și fabricarea componentelor de autovehicule. Din cauza crizei economice și financiare, situația s-a deteriorat în mod semnificativ pentru sectorul de mobilă, având drept urmare faptul că industria autovehiculelor și în special, Lear au devenit principalul atu industrial al regiunii El Baix Ebre.

19. Închiderea întreprinderii Lear a determinat o creștere cu 4% a ratei șomajului din teritoriu, care în 2009 era deja de 22,7% în timp ce în Catalonia în ansamblul ei aceasta era de 17,5%. Municipalitățile cele mai afectate de concedierile Lear sunt Roquetes (7 000 de locuitori și locul unde era situată Lear) și Tortosa. Datorită dimensiunii reduse a ambelor orașe și lipsa unor locuri de muncă alternative, concedierile de la Lear au un impact local semnificativ.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate din Fondurile structurale

20. Următoarele tipuri de măsuri sunt propuse pentru a completa planul social prezentat de Lear pentru a ajuta lucrătorii concediați să se reintegreze pe piața muncii.

21. Deși lucrătorii de la fosta întreprindere Lear ar fi putut fi incluși în cererea anterioară FEG, EGF/2010/002 ES/Cataluña automoción, s-a decis să nu se procedeze astfel, întrucât întreprinderea a convenit să finanțeze planul social stabilit la punctul 22. Acest plan social este mai puțin complet decât pachetul FEG prezentat în cererea EGF/2010/002. Prin depunerea prezentei cereri, autoritățile spaniole vizează să ofere acestor lucrători un pachet de servicii personalizate similar pachetului propus pentru lucrătorii concediați din aceeași regiune și același sector economic și incluși în cererea EGF/2010/002 ES/Cataluña automoción.

22. În cadrul planului său social, Lear va finanța următoarele măsuri:

23. Interviu aprofundat și stabilirea profilurilor lucrătorilor.

24. Asistență pentru plasarea personalului concediat : această măsură combină două acțiuni complementare. mentorat în cursul procesului până la realizarea reinserției profesionale, combinat cu o căutare intensivă a unui loc de muncă, inclusiv căutarea activă a oportunităților de locuri de muncă la nivel local și regional.

25. Asistență pentru căutarea unui loc de muncă. această măsură vizează să ofere lucrătorilor îndrumare corespunzătoare (privind căutarea eficientă a unui loc de muncă), o cunoaștere mai bună a pieței muncii și o încredere mai mare în sine.

26. Atelier privind competențe orizontale (de ex. modul de redactare a unui curriculum vitae, modul de pregătire a unui interviu în vederea ocupării unui loc de muncă, modul de lărgire a propriei rețele de contact).

27. Formare pentru obținerea unor calificări profesionale pentru a răspunde nevoilor identificate ale întreprinderilor locale.

28. Un studiu privind situația economică și oportunitățile de angajare în Terres de l'Ebre.

29. Promovarea spiritului antreprenorial : informații și sprijin orientate către promovarea inițiativelor antreprenoriale pentru desfășurarea unei activități independente.

30. Măsurile incluse în planul social al societății Lear și următoarele trei măsuri propuse de Spania pentru asistență FEG sunt combinate toate pentru a forma un pachet coordonat de servicii personalizate destinate să reintegreze lucrătorii pe piața forței de muncă.

31. Stimularea participării : pentru a încuraja participarea la măsuri, lucrătorii vor primi o sumă forfetară de 600 EUR (100 EUR pe lună timp de maximum șase luni), cu condiția să participe la măsurile din pachetul FEG.

32. Stimulente pentru crearea de întreprinderi : toți lucrătorii care revin pe piața forței de muncă în calitate de lucrători care desfășoară activități independente sau de antreprenori vor primi o sumă forfetară de 2 000 EUR după ce vor fi acumulat trei luni de cotizații la securitatea socială sau după ce vor fi condus o întreprindere timp de trei luni sau mai mult. Acest stimulent este destinat sprijinirii lucrătorilor care desfășoară activități independente în timpul primelor luni după crearea întreprinderii lor.

33. Formare pentru obținerea unor calificări profesionale : această măsură vizează să îmbunătățească capacitatea de inserție profesională a lucrătorilor prin formare în activități sau sectoare care generează locuri de muncă în teritoriu, completată cu anumite tipuri de formare orizontală precum limbi străine, formare în domeniul TIC, lecții de conducere auto etc.

Tabelul de mai jos arată complementaritatea acestei măsuri cu măsurile de formare incluse în planul social al Lear.

Obiectiv de formare | Îmbunătățirea accesului pe piața muncii | Îmbunătățirea capacității de inserție profesională prin: | Îmbunătățirea șanselor de revenire pe piața forței de muncă |

(a) Formare orizontală | (b) Formare profesională |

Tipul formării | Ateliere privind învățarea competențelor generice (de exemplu, modul de redactare a unui curriculum vitae, tehnici utile în cazul interviurilor de selecție) | Formare adaptată nevoilor individuale (de exemplu, formare lingvistică, TIC, permis de conducere) | Formare în activități sau sectoare care generează locuri de muncă în teritoriu (de exemplu turism, servicii comerciale etc.) | Formare menită să răspundă nevoilor identificate ale întreprinderilor locale. |

(Plan social) | (FEG) | (FEG) | (Plan social) |

34. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare, de informare, publicitate și control.

35. Serviciile personalizate prezentate de autoritățile spaniole sunt măsuri active pe piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile spaniole estimează costurile totale ale acestor servicii la 588 000 EUR, iar costurile pentru punerea în aplicare a FEG la 40 000 EUR (6,8% din suma totală). Contribuția totală solicitată de la FEG este de 382 200 EUR (65% din costurile totale).

Acțiuni | Numărul estimat al lucrătorilor vizați | Costul estimat per lucrător vizat (EUR) | Costuri totale (cofinanțare prin FEG și la nivel național) (EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Stimularea participării Ayuda a la participación | 330 | 600 | 198 000 |

Stimulente pentru crearea de întreprinderi Ayudas para el autoempleo | 10 | 2 000 | 20 000 |

Formare pentru obținerea unor calificări profesionale Formación para la mejora de la empleabilidad. | 150 | 2 200 | 330 000 |

Subtotal servicii personalizate | 548 000 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Pregătire | 3 000 |

Gestionare | 27 000 |

Informare și publicitate | 5 000 |

Activități de control | 5 000 |

Subtotal cheltuieli pentru punerea în aplicare a FEG | 40 000 |

Total costuri estimate | 588 000 |

Contribuție din FEG (65% din costurile totale) | 382 200 |

36. Spania confirmă că măsurile descrise mai sus sunt complementare acțiunilor finanțate din fondurile structurale. De asemenea, Spania va asigura o pistă clară de audit pentru activitățile finanțate prin FEG și confirmă că nicio altă finanțare UE nu este solicitată sau utilizată pentru aceste activități.

37. Obiectivele principale ale programelor operaționale FSE pe 2007-2013 pentru Catalonia sunt promovarea spiritului antreprenorial, a învățării de-a lungul vieții în rândul lucrătorilor și reducerea riscului de abandon școlar, cu o atenție specială acordată persoanelor celor mai vulnerabile sau persoanelor cu risc de excludere socială, în principal lucrători tineri sau cei cu vârste de peste 45 de ani, femei sau persoane cu handicap. Deși anumite măsuri ale FEG, în special cele legate de promovarea spiritului antreprenorial, ar putea părea similare cu măsurile FSE, există o diferență: măsurile FEG au un caracter nu doar unic și special (se adresează unui sector și unei populații specifice), ci și intensiv și personalizat. Urmărirea continuă a acțiunilor FSE și FEG care au scopuri similare și a lucrătorilor în cauză va împiedica orice suprapunere între măsurile FSE și FEG.

Data (datele) la care serviciile personalizate pentru lucrătorii afectați au început sau sunt prevăzute să înceapă

38. Spania a inițiat serviciile personalizate pentru lucrătorii afectați incluse în pachetul coordonat propus pentru cofinanțarea din FEG la 20 iulie 2010. Prin urmare, această dată reprezintă începutul perioadei de eligibilitate pentru orice asistență care ar putea fi acordată din partea FEG.

Procedurile de consultare a partenerilor sociali

39. Autoritățile spaniole afirmă că, în temeiul Legii privind relațiile de muncă ( Estatudo de los Trabajadores ), Lear a informat sindicatele cu privire la concedierile colective și a trimis o notificare în acest sens autorității de muncă. Conștiente de situația dificilă a teritoriului afectat de concedieri (Terres de l'Ebre) sindicatele au încurajat activ autoritățile regionale și naționale să prezinte o cerere pentru cofinanțare FEG.

40. Partenerii sociali, sindicatele Comisiones Obreras și Unión General de Trabajadores precum și două organizații patronale: Foment del Treball and PIMEC [9] au fost informate cu privire la conținutul cererii FEG în cadrul unei reuniuni desfășurate la 7 iunie 2010 cu reprezentanții Servei de Ocupació de Catalunya .

41. Autoritățile spaniole au confirmat că cerințele înscrise în legislația națională și în legislația comunitară privind disponibilizările colective au fost respectate.

Informații cu privire la acțiunile obligatorii în temeiul legislației naționale sau al convențiilor colective

42. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile spaniole:

43. au confirmat că respectiva contribuție financiară din partea FEG nu înlocuiește măsurile care țin de responsabilitatea societăților în temeiul legislației naționale sau al contractelor colective;

44. au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

45. au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și de control

46. Spania a notificat Comisia cu privire la faptul că Lear va finanța 35% din costurile totale ale serviciilor personalizate cofinanțate de FEG.

47. Spania a confirmat Comisiei faptul că aceleași organisme care asigură gestionarea și controlul finanțărilor din FSE vor gestiona și controla această contribuție financiară. Servei d'Ocupació de Catalunya va fi organismul intermediar pentru autoritatea de gestionare.

Finanțare

48. Pe baza cererii înaintate de Spania, contribuția propusă din FEG pentru pachetul coordonat de servicii personalizate este de 382 200 EUR, reprezentând 65% din costurile totale. Ajutoarele propuse de Comisie în cadrul acestui fond se bazează pe informațiile furnizate de Spania.

49. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

50. Cuantumul contribuției financiare propus va lăsa mai mult de 25 % din suma maximă anuală rezervată pentru FEG disponibilă pentru alocări în ultimele patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

51. Prin prezentarea acestei propuneri de mobilizare a FEG, Comisia inițiază procedura simplificată de trilog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală.

52. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

53. În stadiul actual de execuție, se preconizează că creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovație – Program pentru inovație și spirit antreprenorial” nu vor fi utilizate în întregime în acest an.

54. Această linie vizează cheltuielile legate de punerea în aplicare a instrumentului financiar al programului în cauză, al cărui principal obiectiv este de a facilita accesul IMM-urilor la finanțare. Există un decalaj de timp între transferurile către conturile fiduciare gestionate de Fondul european de investiții și plățile către beneficiari. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 382 200 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/023 ES/Lear din Spania)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[10], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[11], în special articolul 12 alineatul (3),

având în vedere propunerea Comisiei Europene[12],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 23 iulie 2010, Spania a depus o cerere de mobilizare a FEG privind concedierile din întreprinderea Lear, iar până la 10 august 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 382 200 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Spania,

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 382 200 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Preşedintele Preşedintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] În conformitate cu articolul 3 al treilea paragraf din Regulamentul (CE) nr. 1927/2006.

[4] „Răspunsul la criza din industria europeană a automobilelor”, COM(2009)104.

[5] DG Întreprinderi și Industrie: Impact of the economic crisis on key sectors of the EU – the case of the manufacturing and construction industries (Impactul crizei economice asupra unor sectoare-cheie din UE – Cazul industriei prelucrătoare și al industriei construcțiilor); versiune actualizată în iunie 2009.

(http://ec.europa.eu/enterprise/newsroom/cf/itemshortdetail.cfm?item_id=3437)

[6] Categorii bazate pe Clasificarea internațională standard a ocupațiilor, nivel de o cifră (ISCO-88).

[7] Categorii bazate pe Clasificarea Internațională Standard a Educației (ISCED-97).

[8] Micro, petita i mitjana empresa de Catalunya (PIMEC).

[9] Micro, petita i mitjana empresa de Catalunya (PIMEC).

[10] JO C 139, 14.6.2006, p. 1.

[11] JO L 406, 30.12.2006, p. 1.

[12] JO C […], […], p. […].